

|  |  |
| --- | --- |
| **ДО**  **ГЕОРГИ СЪБЕВ**  **ЗАМЕСТНИК-МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ И РЪКОВОДИТЕЛ НА**  **УО НА ПРСР 2014-2020 Г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за промяна на процедура чрез подбор BG06RDNP001-8.005 - по подмярка 8.1 „Залесяване и поддръжка“ от мярка 8 „Инвестиции в развитието на горските площи и подобряване на жизнеспособността на горите“ от Програма за развитие на селските райони за периода 2014-2020 г.* |

**УВАЖАЕМИ ГОСПОДИН ЗАМЕСТНИК-МИНИСТЪР,**

Със Заповед № РД 09 – 567 от 16 юли 2020 г. е утвърдена процедура чрез подбор № BG06RDNP001-8.005 - по подмярка 8.1 „Залесяване и поддръжка“ от мярка 8 „Инвестиции в развитие на горските площи и подобряване жизнеспособността на горите“ от Програма за развитие на селските райони за периода 2014-2020 г. Приемът на проектни предложения по процедурата приключи на 16 октомври 2020 г. Оценката на проектните предложения и сключването на административните договори се извършват от Държавен фонд „Земеделие“.

С писмо № 10-779/28.07.2021 г. Държавен фонд „Земеделие“ представи предложения за промяна на образеца на административен договор. Предлага се да бъде регламентирана възможността да се изменя административният договор и в хипотезата на промяна на броя точки по критериите за подбор, по които проектното предложение на бенефициента е било оценено, без това да води до получаване на по-малък брой точки от минималния брой на точките за проектни предложения със сключени административни договори по съответната процедура чрез подбор и по-малък от минималния брой на точките, присъдени на проектните предложения, за които е бил наличен бюджет в съответния прием.

Като мотив на исканата промяна е посочено, че по този начин ще се улесни изпълнението на сключените административни договори по процедурата и няма да се наруши принципа на чл. 29, ал. 1 от Закона за управление на средствата от Европейските структурни и инвестиционни фондове (ЗУСЕСИФ). Съгласно действащите към момента разпоредби в административният договори и Условията за изпълнение, се възпрепятства възможността да се одобряват анекси, което води много често и до невъзможност за изпълнение на договорните задължения и респективно до прекратяване на административните договори.

Също така се предлага да се регламентира и възможността да се допуска изменение на административният договор, в случаите на промяна на стойността на отделни обособени позиции, но в рамките на общата стойност на финансовата помощ.

В допълнение, към Управляващия орган са постъпили запитвания от бенефициенти във връзка с последиците от пандемията от КОВИД-19, и невъзможността от поддържането на някои от критериите за оценка, по които е било оценено проектното предложение.

С писмо № 10 - 1205/8.12.2021 г. Държавен фонд „Земеделие“ представи предложения и за промяна, свързана с крайният срок за изпълнение на проектите. Посочените в писмото мотиви са свързани с предоставената възможност в параграф 2, чл. 2 от Регламент (ЕС) 2020/2220 на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г., и предстоящо подписване на административни договори за предоставяне на безвъзмездна финансова помощ по процедурата. Също така се предлага да се променят текстовете, които са свързани с личното явяване на кандидата/бенефициента да подпише допълнителното споразумение за изменение на договора. По този начин се дава възможност и то да бъде подписвано с електронен подпис.

Предвид гореизложеното е подготвен проект на Заповед за изменение на Заповед № РД 09 – 567 от 16 юли 2020 г.

Проектът на заповед за изменение на Заповед № РД 09 – 567 от 16 юли 2020 г., с която се променят Условията за кандидатстване, Условията за изпълнение, образеца на административен договор, както и съобщение и проект на доклад до заместник-министъра на земеделието, съдържащ мотивите за издаване на заповедта бяха публикувани на електронната страница на Министерството на земеделието и в ИСУН2020,за писмени възражения и предложения в съответствие с чл. 26, ал. 4 от Закона за управление на средствата от европейските структурни и инвестиционни фондове.

**УВАЖАЕМИ ГОСПОДИН ЗАМЕСТНИК-МИНИСТЪР,**

Във връзка с гореизложеното и на основание чл. 26, ал. 1 от ЗУСЕСИФ предлагам да издадете заповед за изменение на Заповед № РД 09 – 567 от 16 юли 2020 г., с която е утвърдена процедура чрез подбор № BG06RDNP001-8.005 - по подмярка 8.1 „Залесяване и поддръжка“ от мярка 8 „Инвестиции в развитието на горските площи и подобряване на жизнеспособността на горите“ от Програмата за развитие на селските райони за периода 2014 – 2020 г.

**С уважение,**

